Document ID: 32006D0609

KOMISIJAS LĒMUMS
(2006. gada 4. augusts),
ar ko nosaka saistību apropriējumu paredzamo sadalījumu pa dalībvalstīm Eiropas teritoriālās sadarbības mērķim 2007.-2013. gadam
(izziņots ar dokumenta numuru K(2006) 3473)
(2006/609/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 11. jūlija Regulu (EK) Nr. 1083/2006, ar ko nosaka vispārīgus noteikumus par Eiropas Reģionālās attīstības fondu, Eiropas Sociālo fondu un Kohēziju fondu (1), un īpaši tās 18. panta 2. punktu,
tā kā:
(1)
Atbilstoši Regulas (EK) Nr. 1083/2006 3. panta 2. punkta c) daļai Eiropas teritoriālās sadarbības mērķis ir stiprināt pārrobežu sadarbību kopīgu vietējo un reģionālo ierosmju un starptautiskās sadarbības ceļā, veicot darbību, kas veicina integrētu teriotoriālu sadarbību, kura saistīta ar Kopienas prioritātēm.
(2)
Atbilstoši Regulas (EK) Nr. 1083/2006 4. panta 1. punkta c) daļai Eiropas Reģionālās attīstības fonds sniegs ieguldījumu šīs regulas 3. panta 2. punkta c) daļā izvirzīto mērķu sasniegšanā.
(3)
Atbilstoši Regulas (EK) Nr. 1083/2006 21. panta 1. punktam 2,52 % resursu, kas no fondiem atvēlēti saistību izpildei 2007.-2013. gadam, būs jāpiešķir Eiropas teritoriālās sadarbības mērķim, ieskaitot 73,86 % pārrobežu sadarbības finansēšanai un 20,95 % starptautiskās sadarbības finansēšanai.
(4)
Orientējoši jāsadala Eiropas teritoriālās sadarbības mērķim piešķiramie līdzekļi pa dalībvalstīm. Atbilstoši Regulas (EK) Nr. 1083/2006 18. panta 2. punktam šāds sadalījums jāveic saskaņā ar Regulas (EK) Nr. 1083/2006 II pielikumā noteiktajiem kritērijiem un metodiku.
(5)
Regulas (EK) Nr. 1083/2006 II pielikuma piektajā punktā noteikts, pēc kādas metodes sadala atvēlētos līdzekļus tām dalībvalstīm un tiem reģioniem, kuri tiesīgi saņemt finansējumu saskaņā ar minētās regulas 7. panta 1. un 2. punktu.
(6)
Regulas (EK) Nr. 1083/2006 II pielikuma 7. punktā noteikta maksimālā fondu līdzekļu pārskaitījuma summa katrai dalībvalstij.
(7)
Regulas (EK) Nr. 1083/2006 II pielikuma 12. līdz 31. punktā ir noteiktas summas konkrētiem gadījumiem 2007. līdz 2013. gadam, ieskaitot īpašo piešķīrumu PEACE programmai, ko īstenos kā pārrobežu programmu.
(8)
Atbilstoši Regulas (EK) Nr. 1083/2006 24. pantam 0,25 % no līdzekļiem, kas no finansējuma atvēlēti saistībām 2007. līdz 2013. gadam, velta tam, lai finansētu tehnisko palīdzību pēc Komisijas iniciatīvas; tāpēc paredzamajā sadalījumā pa dalībvalstīm nav jāiekļauj summa, kas atvēlēta tehniskai palīdzībai,
IR PIEŅĒMUSI ŠO LĒMUMU.
1. pants
Šā lēmuma pielikuma 1. tabulā ir noteikta saistību apropriējumu paredzamā summa pa dalībvalstīm tiem reģioniem, kas ir tiesīgi saņemt finansējumu no struktūrfondiem atbilstīgi Eiropas teritoriālās sadarbības mērķim, kā minēts Regulas (EK) Nr. 1083/2006 7. panta 1. un 2. punktā, un arī šīs regulas II pielikumā noteiktais papildu finansējums.
Ikgadējais saistību apropriējumu, kas minēti iepriekšējā punktā, sadalījums starp dalībvalstīm pa gadiem ir izklāstīts pielikuma 2. tabulā.
2. pants
Šis lēmums ir adresēts dalībvalstīm.
Briselē, 2006. gada 4. augustā

Labels: 2
15
19
5